Document ID: 32013D0779

PROVEDBENA ODLUKA KOMISIJE
оd 17. prosinca 2013.
o osnivanju Izvršne agencije Europskog istraživačkog vijeća i stavljanju izvan snage Odluke 2008/37/EZ
(2013/779/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 58/2003 od 19. prosinca 2002. o utvrđivanju statuta izvršnih agencija kojima se povjeravaju određene zadaće povezane s upravljanjem programima Zajednice (1), a posebno njezin članak 3.,
budući da:
(1)
Uredbom (EZ) br. 58/2003 Komisija se ovlašćuje da izvršnim agencijama delegira ovlasti za provedbu cijelog ili dijela programa ili projekta Unije, u ime Komisije i pod njezinom odgovornošću.
(2)
Zadaće provedbe programa povjeravaju se izvršnim agencijama kako bi se Komisija mogla usredotočiti na svoje osnovne djelatnosti i funkcije koje nije moguće povjeriti vanjskim izvršiteljima, pri čemu Komisija ne gubi kontrolu nad djelatnostima kojima upravljaju te izvršne agencije niti se odriče krajnje odgovornosti za njih.
(3)
U skladu s člankom 6. Posebnog programa o provedbi Okvirnog programa za istraživanje i inovacije - Horizont 2020. (2014.-2020.) (2) (dalje u tekstu „Poseban program o provedbi programa Horizont 2020.”), Komisija bi trebala osnovati Europsko istraživačko Vijeće (dalje u tekstu „ERC”). ERC bi trebao naslijediti Europsko istraživačko vijeće osnovano Odlukom 2007/134/EZ (3) radi provedbe Odluke Vijeća 2006/972/EZ (4) (dalje u tekstu poseban program „Ideje”). ERC bi se trebao sastojati od neovisnog Znanstvenog vijeća (dalje u tekstu „Znanstveno vijeće ERC-a”) i posebnog provedbenog tijela u obliku izvršne agencije.
(4)
Delegiranje zadaća povezanih s provedbom programa izvršnoj agenciji zahtijeva jasnu podjelu između faza programiranja, što utvrđuje Znanstveno vijeće ERC-a i donosi Komisija, te provedbe programa u skladu s načelima i metodologijom koje utvrđuje Znanstveno Vijeće ERC-a, što je potrebno povjeriti izvršnoj agenciji.
(5)
Odlukom 2008/37/EZ (5) Komisija je osnovala Izvršnu agenciju Europskog istraživačkog vijeća (dalje u tekstu „Agencija”) te joj je povjerila upravljanje aktivnostima Zajednice u području naprednog istraživanja u cilju provedbe posebnog programa „Ideje”.
(6)
Pokazalo se da je Agencija osnovana Odlukom 2008/37/EZ stekla znatan ugled unutar znanstvene zajednice u Europi i svijetu. Nametnula se kao vitalni element u području financiranja istraživanja Unije te je dobro prepoznatljiva i percipirana od strane dionika. Iz vanjske evaluacije Agencije provedene u skladu s člankom 25. Uredbe (EZ) br. 58/2003 vidljivo je da je osnivanje Agencije bilo korisno zbog njezine znanstvene specijalizacije i sposobnosti da pruži bolju uslugu zahvaljujući uskoj povezanosti s korisnicima, čime je poboljšana komunikacija i prepoznatljivost programa te je osigurano brže plaćanje korisnicima. Uštede koje proizlaze iz delegiranja zadaća Agenciji procijenjene su na oko 45 milijuna EUR za razdoblje 2009.-2012.
(7)
U Komunikaciji od 29. lipnja 2011. pod nazivom „Proračun za strategiju Europa 2020.” (6), Komisija je predložila korištenje mogućnosti većeg delegiranja zadaća postojećim izvršnim agencijama za provedbu programa Unije u okviru višegodišnjeg financijskog okvira za razdoblje 2014.-2020.
(8)
Iz analize troškova i koristi provedene u skladu s člankom 3. stavkom 1. Uredbe (EZ) br. 58/2003 vidljivo je da bi provedbu posebnog cilja „Jačanje naprednog istraživanja aktivnostima Europskog istraživačkog vijeća” dijela I. „Izvrsna znanost” Posebnog programa o provedbi programa Horizont 2020. Komisija trebala povjeriti Agenciji. Agenciju odlikuje visoka kvaliteta upravljanja programima i pružanja usluga, prepoznatljivost i postojeći dokazano učinkoviti kanali informiranja. Poseban cilj „Jačanje naprednog istraživanja aktivnostima Europskog istraživačkog vijeća” u skladu je s trenutačnim ciljevima i zadaćama Agencije. Iskorištavanje iskustva i stručnog znanja stečenog u okviru Agencije dovelo bi do uštede zbog povećane učinkovitosti. Nadalje, budući da spomenutim programom Komisija nikad nije upravljala interno, došlo bi do prekida kontinuiteta aktivnosti i nedostatka znanja i iskustva. Uz to se može očekivati da bi se, u usporedbi s njegovom provedbom unutar Komisije, provedbom programa u okviru Agencije omogućila veća učinkovitost i time u razdoblju 2014.-2024. ostvarila ušteda od 79 milijuna EUR.
(9)
Agenciji bi trebalo povjeriti upravljanje posebnim ciljem „Jačanje naprednog istraživanja aktivnostima Europskog istraživačkog vijeća” dijela I. „Izvrsna znanost” Posebnog programa o provedbi programa Horizont 2020., koji se bavi sličnim aktivnostima poput onih kojima na temelju višegodišnjeg financijskog okvira za razdoblje 2007.-2013. već upravlja Agencija te koji obuhvaća projekte koji ne uključuju donošenje političkih odluka i koji zahtijevaju visok stupanj znanstvene i financijske stručnosti tijekom cijelog projektnog ciklusa.
(10)
Agencija bi trebala nastaviti provedbu posebnog programa „Ideje” koji joj je delegiran na temelju višegodišnjeg financijskog okvira za razdoblje 2007.-2013.
(11)
Kako bi se osigurala dosljedna i pravodobna provedba ove Odluke i dotičnih programa, potrebno je osigurati da Agencija vrši svoje zadaće povezane s provedbom tih programa podložno stupanju tih programa na snagu i od datuma njihova stupanja na snagu.
(12)
Potrebno je osnovati Agenciju. Ona bi trebala zamijeniti i naslijediti izvršnu agenciju osnovanu Odlukom 2008/37/EZ. Agencija bi trebala djelovati u skladu s općim statutom koji je propisan Uredbom (EZ) br. 58/2003.
(13)
Odluku 2008/37/EZ potrebno je stoga staviti izvan snage i utvrditi prijelazne odredbe.
(14)
Mjere predviđene ovom Odlukom u skladu su s mišljenjem Odbora za izvršne agencije,
DONIJELA JE OVU ODLUKU:
Članak 1.
Osnivanje
Izvršna agencija Europskog istraživačkog vijeća (dalje u tekstu „Agencija”) koja zamjenjuje i nasljeđuje izvršnu agenciju osnovanu Odlukom 2008/37/EZ, čiji se statut uređuje Uredbom (EZ) br. 58/2003., osniva se za razdoblje od 1. siječnja 2014. do 31. prosinca 2024.
Članak 2.
Sjedište
Sjedište Agencije je u Bruxellesu.
Članak 3.
Ciljevi i zadaće
1. Agencija je posebno provedbeno tijelo Europskog istraživačkog vijeća nadležno za administrativnu primjenu i provedbu programa.
2. Agenciji se u okviru Posebnog programa o provedbi Okvirnog programa za istraživanje i inovacije - Horizont 2020. (2014.-2020.) povjerava provedba posebnog cilja „Jačanje naprednog istraživanja aktivnostima Europskog istraživačkog vijeća” dijela I. „Izvrsna znanost”. Ovaj se stavak primjenjuje podložno stupanju na snagu i od datuma stupanja na snagu Posebnog programa o provedbi Okvirnog programa za istraživanje i inovacije - Horizont 2020. (2014.-2020.).
3. Agenciji se u okviru Sedmog okvirnog programa Europske zajednice za istraživanje, tehnološki razvoj i demonstracijske aktivnosti (2007.-2013.) (7) povjerava provedba preostalog dijela posebnog programa „Ideje”.
4. Agencija je odgovorna za sljedeće zadaće povezane s provedbom dijelova programa Unije iz stavaka 2. i 3.:
(a)
upravljanje provedbom programa i posebnim projektima na temelju relevantnih programa rada koje utvrđuje Znanstveno vijeće Europskog istraživačkog vijeća (dalje u tekstu „Znanstveno vijeće ERC-a”), a donosi Komisija, ako je Komisija Agenciju za to ovlastila instrumentom delegiranja;
(b)
donošenje instrumenata za proračunsko izvršenje prihoda i rashoda te provođenje svih operacija potrebnih za upravljanje programom, ako je Komisija Agenciju za to ovlastila instrumentom delegiranja;
(c)
pružanje potpore u provedbi programa, ako je Komisija Agenciju za to ovlastila instrumentom delegiranja;
(d)
pružanje potpore Znanstvenom vijeću ERC-a u izvršavanju svih njegovih zadaća.
Članak 4.
Trajanje mandata
1. Članovi upravnog odbora imenuju se na razdoblje od dvije godine.
2. Ravnatelj se imenuje na razdoblje od četiri godine, uzimajući u obzir stajališta Znanstvenog vijeća ERC-a.
3. Pri imenovanju stručnog osoblja Agencije uzimaju se u obzir stajališta Znanstvenog vijeća ERC-a.
Članak 5.
Nadzor i izvješće o provedbi
Agencija podliježe nadzoru Komisije i redovito izvješćuje o napretku u provedbi programa Unije ili njihovih dijelova za koje je odgovorna u skladu s dogovorima i u rokovima koji su predviđeni instrumentom delegiranja.
Članak 6.
Izvršenje operativnog proračuna
Agencija izvršava operativni proračun u skladu s odredbama Uredbe Komisije (EZ) br. 1653/2004 (8).
Članak 7.
Stavljanje izvan snage i prijelazne odredbe
1. Odluka 2008/37/EZ stavlja se izvan snage s učinkom od 1. siječnja 2014. Upućivanja na Odluku stavljenu izvan snage tumače se kao upućivanja na ovu Odluku.
2. Agencija se smatra pravnim sljednikom izvršne agencije osnovane Odlukom 2008/37/EZ.
3. Ne dovodeći u pitanje reviziju razvrstavanja upućenih službenika u razrede predviđenu instrumentom delegiranja, ova Odluka ne utječe na prava i obveze osoblja zaposlenog u Agenciji, uključujući ravnatelja Agencije.
Članak 8.
Stupanje na snagu
Ova Odluka stupa na snagu sljedećeg dana od dana objave u Službenom listu Europske unije.
Primjenjuje se od 1. siječnja 2014.
Sastavljeno u Bruxellesu 17. prosinca 2013.

Labels: 7
15